
          Αθήνα,  21  Φεβρουαρίου  2014
Προς

τις Ελεγκτικές Εταιρείες
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]

Θέματα: Υποδείγματα Εκθέσεων Ο.Ε.Λ. και λογιστικοί χειρισμοί των αφορολόγητων αποθεματικών σύμφωνα με το ν. 4172/2013 και των αποσβέσεων σύμφωνα με το ν. 2238/1994.
Κύριοι, 
Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Ζ΄51/5/19.2.2014 συνεδρίασή του, ενέκρινε ομόφωνα τα κατωτέρω προταθέντα από την Ε.Σ.Υ.Ο.Ε.Λ. και από το Επιστημονικό Συμβούλιο του Σ.Ο.Ε.Λ:
1 & 2. Υποδείγματα Εκθέσεων Ο.Ε.Λ. με βάση το Διεθνές Πρότυπο Έργων Διασφάλισης (INTERNATIONAL STANDARD ON ASSURANCE ENGAGEMENTS) 3400 σχετικά με την Εξέταση Αναμενόμενης Χρηματοοικονομικής Πληροφόρησης (THE EXAMINATION OF PROSPECTIVE FINANCIAL INFORMATION) στις περιπτώσεις Προβολής (projection) οικονομικών στοιχείων στο μέλλον ή/και σχετικής Προβλέψεώς τους (forecast).
3. Υπόδειγμα Έκθεσης Διασφάλισης Ανεξάρτητου Ο.Ε.Λ. αξιολόγησης της επάρκειας και αποτελεσματικότητας των διαδικασιών πρόληψης των Ασφαλιστικών Επιχειρήσεων για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας.
4. Λογιστικός χειρισμός των αφορολόγητων αποθεματικών με βάση τις διατάξεις του ν. 4172/2013.
5. Λογιστικός χειρισμός αποσβέσεων επί των εξόδων εγκαταστάσεων και των παγίων στοιχείων που θα διενεργηθούν σύμφωνα με τις διατάξεις του άρθρου 31 του ν.2238/1994.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής
Συνημμ: 5
Κοινοποίηση:

( Επιστημονικό Συμβούλιο Σ.Ο.Ε.Λ.

( Ε.Σ.Υ.Ο.Ε.Λ.

Εσωτερική Διανομή:

( Υπηρεσία Μητρώου Σ.Ο.Ε.Λ.
Νο 1

Υπόδειγμα Εκθέσεως Ορκωτού Ελεγκτή Λογιστή σύμφωνα με το Διεθνές Πρότυπο Εργασιών Διασφάλισης 3400 «Η εξέταση της Αναμενόμενης Χρηματοοικονομικής Πληροφόρησης»

Έκθεση Ανεξάρτητου Ορκωτού Ελεγκτή Λογιστή
[Προς Κατάλληλο Αποδέκτη]
Εξετάσαμε, σύμφωνα με το Διεθνές Πρότυπο Εργασιών Διασφάλισης 3400 «Η εξέταση της Αναμενόμενης Χρηματοοικονομικής Πληροφόρησης», την προβολή στο μέλλον εφεξής (η «Προβολή») που έχει καταρτίσει η Εταιρεία ABΓ [επωνυμία της εταιρείας] (εφεξής Εταιρεία), σχετικά με [ονομασία του υπό εξέταση «έργου»] για την περίοδο από __________έως __________, όπως παρουσιάζεται στις σελίδες από ΧΧ έως ΖΖ της Αναμενόμενης Χρηματοοικονομικής Πληροφόρηση, που επισυνάπτεται στη παρούσα.
Η κατάρτιση και παρουσίαση της Προβολής στο μέλλον, συμπεριλαμβανομένων και των παραδοχών στις οποίες βασίζεται, όπως αναφέρονται στη Σημείωση ΧΧ της Αναμενόμενης Χρηματοοικονομικής Πληροφόρησης, αποτελεί ευθύνη της διοίκησης [και έχει εγκριθεί από το Διοικητικό Συμβούλιο της Εταιρείας στην από ΧΧ/ΧΧ/201Χ συνεδρίασή του].
Η Προβολή αυτή έχει καταρτιστεί για __________[περιγράφεται ο σκοπός χρησιμοποίησης]. Η Προβολή βασίζεται σε μια σειρά από παραδοχές και προϋποθέσεις που περιλαμβάνουν και υποθετικές παραδοχές για μελλοντικά γεγονότα, καθώς και ενέργειες της διοίκησης που δεν μπορεί να θεωρηθεί ως δεδομένο ότι κατ’ ανάγκην θα λάβουν χώρα. Ως εκ τούτου, οι αναγνώστες της παρούσας Έκθεσης προειδοποιούνται ότι η Προβολή αυτή μπορεί να μην είναι κατάλληλη για άλλο σκοπό πέραν αυτού που αναφέρεται παραπάνω.
Δική μας ευθύνη είναι να εξετάσουμε τα αποδεικτικά στοιχεία και τεκμήρια που υποστηρίζουν τις παραδοχές (εκτός από την/τις υποθετική/υποθετικές παραδοχή/παραδοχές Χ1/Χ2, …) και τις λοιπές πληροφορίες που περιλαμβάνονται στην Αναμενόμενη Χρηματοοικονομική Πληροφόρηση.  Η ευθύνη μας δεν περιλαμβάνει την επαλήθευση της Προβολής και συνεπώς δεν εγγυόμαστε την ακρίβειά της.
Έχουμε εξετάσει τα στοιχεία της Αναμενόμενης Χρηματοοικονομικής Πληροφόρησης σε δοκιμαστική βάση. Με βάση την εξέταση των τεκμηρίων που υποστηρίζουν τις παραδοχές, δεν έχει περιέλθει στην αντίληψή μας οτιδήποτε που να μας κάνει να πιστεύουμε ότι αυτές οι παραδοχές δεν παρέχουν μια εύλογη βάση για την Προβολή, υπό την προϋπόθεση ότι [ή] υπό τις εξής προϋποθέσεις [αναφέρονται οι υποθετικές παραδοχές]. Επιπροσθέτως, κατά τη γνώμη μας, η Προβολή έχει καταρτιστεί κατάλληλα, με βάση τις παραδοχές που ορίζονται στη Σημείωση  ΧΧ της Αναμενόμενης Χρηματοοικονομικής Πληροφόρησης, σύμφωνα με [το εφαρμοστέο πλαίσιο αναφοράς] ή/και [και σε συνεπή βάση με τις ιστορικές οικονομικές καταστάσεις της Εταιρείας].
Επισημαίνουμε όμως ότι ακόμα κι αν τα αναμενόμενα γεγονότα συμβούν σύμφωνα με τις υποθετικές παραδοχές που περιγράφονται  στη Σημείωση _____ της Αναμενόμενης  Χρηματοοικονομικής Πληροφόρησης, τα πραγματικά αποτελέσματα είναι και πάλι πιθανό να είναι διαφορετικά από την Προβολή, καθόσον άλλα προσδοκώμενα γεγονότα, συχνά δεν λαμβάνουν χώρα όπως αναμένεται και η απόκλιση μπορεί να είναι σημαντική.

Έδρα ελεγκτή [πόλη], [ημερομηνία]

[Ορκωτός Ελεγκτής Λογιστής]

Αρ Μ ΣΟΕΛ:

[Ελεγκτική Εταιρεία]

[Διεύθυνση]

[Αρ Μ  ΣΟΕΛ Ελεγκτικής Εταιρείας]
Νο 2
Υπόδειγμα Εκθέσεως Ορκωτού Ελεγκτή Λογιστή σύμφωνα με το Διεθνές Πρότυπο Εργασιών Διασφάλισης 3400 «Η εξέταση της Αναμενόμενης Χρηματοοικονομικής Πληροφόρησης»

Έκθεση Ανεξάρτητου Ορκωτού Ελεγκτή Λογιστή
[Προς Κατάλληλο Αποδέκτη]
Εξετάσαμε, σύμφωνα με το Διεθνές Πρότυπο Εργασιών Διασφάλισης 3400 «Η εξέταση της Αναμενόμενης Χρηματοοικονομικής Πληροφόρησης», την πρόβλεψη (η «Πρόβλεψη») που έχει καταρτίσει η Εταιρεία ABΓ [επωνυμία της εταιρείας] (εφεξής Εταιρεία), σχετικά με [ονομασία του υπό εξέταση «έργου»] για την περίοδο από __________έως __________, όπως παρουσιάζεται στις σελίδες από ΧΧ έως ΖΖ της Αναμενόμενης Χρηματοοικονομικής Πληροφόρηση, που επισυνάπτεται στη παρούσα.
Η κατάρτιση και παρουσίαση της Πρόβλεψης, συμπεριλαμβανομένων και των παραδοχών στις οποίες βασίζεται, όπως αναφέρονται στη Σημείωση ΧΧ της Αναμενόμενης Χρηματοοικονομικής Πληροφόρησης, αποτελεί ευθύνη της διοίκησης [και έχει εγκριθεί από το Διοικητικό Συμβούλιο της Εταιρείας στην από ΧΧ/ΧΧ/201Χ συνεδρίασή του]. Οι πηγές άντλησης των συνοδευτικών πληροφοριών αναφέρονται στη Σημείωση ΧΧ ή στο Παράρτημα της Αναμενόμενης  Χρηματοοικονομικής Πληροφόρησης.
Η Πρόβλεψη αυτή έχει καταρτιστεί για _______________[περιγράφεται ο σκοπός χρησιμοποίησης]. Η Πρόβλεψη βασίζεται σε μια σειρά από παραδοχές και προϋποθέσεις που αναφέρονται στη Σημείωση ΧΧ της Αναμενόμενης  Χρηματοοικονομικής Πληροφόρησης. Ως εκ τούτου, η Πρόβλεψη αυτή μπορεί να μην είναι κατάλληλη για άλλο σκοπό πέραν του αυτού που αναφέρεται παραπάνω.

Δική μας ευθύνη είναι να εξετάσουμε τα αποδεικτικά στοιχεία και τεκμήρια που υποστηρίζουν την Πρόβλεψη και τις λοιπές πληροφορίες που περιλαμβάνονται στην Αναμενόμενη Χρηματοοικονομική Πληροφόρηση.  Η ευθύνη μας δεν περιλαμβάνει την επαλήθευση της Πρόβλεψης και συνεπώς δεν εγγυόμαστε την ακρίβειά της.
Έχουμε εξετάσει τα στοιχεία της Αναμενόμενης Χρηματοοικονομικής Πληροφόρησης σε δοκιμαστική βάση. Με βάση την εξέταση των αποδεικτικών στοιχείων και τεκμηρίων που υποστηρίζουν τις παραδοχές, δεν έχει περιέλθει στην αντίληψή μας οτιδήποτε που να μας κάνει να πιστεύουμε ότι αυτές οι παραδοχές δεν παρέχουν μια εύλογη βάση για την Πρόβλεψη. Επιπροσθέτως, κατά τη γνώμη μας, η Πρόβλεψη έχει καταρτιστεί κατάλληλα, με βάση τις παραδοχές που ορίζονται στη Σημείωση ΧΧ της Αναμενόμενης Χρηματοοικονομικής Πληροφόρησης, σύμφωνα με [το εφαρμοστέο πλαίσιο αναφοράς] ή/και [και σε συνεπή βάση με τις ιστορικές οικονομικές καταστάσεις της Εταιρείας].

Επισημαίνουμε ότι τα πραγματικά αποτελέσματα ενδέχεται να είναι διαφορετικά από την Πρόβλεψη, καθόσον τα προσδοκώμενα γεγονότα, συχνά δεν λαμβάνουν χώρα όπως αναμένεται και η απόκλιση μπορεί να είναι σημαντική.
Έδρα ελεγκτή [πόλη], [ημερομηνία]

[Ορκωτός Ελεγκτής Λογιστής]

Αρ Μ ΣΟΕΛ:

[Ελεγκτική Εταιρεία]

[Διεύθυνση]

[Αρ Μ  ΣΟΕΛ Ελεγκτικής Εταιρείας]
Νο 3
ΕΚΘΕΣΗ ΔΙΑΣΦΑΛΙΣΗΣ ΑΝΕΞΑΡΤΗΤΟΥ ΟΡΚΩΤΟΥ ΕΛΕΓΚΤΗ ΛΟΓΙΣΤΗ

ΑΞΙΟΛΟΓΗΣΗΣ ΤΗΣ ΕΠΑΡΚΕΙΑΣ ΚΑΙ ΑΠΟΤΕΛΕΣΜΑΤΙΚΟΤΗΤΑΣ ΤΩΝ ΔΙΑΔΙΚΑΣΙΩΝ ΠΡΟΛΗΨΗΣ ΤΗΣ «ΕΤΑΙΡΕΙΑΣ XXX» ΓΙΑ ΤΗΝ ΑΠΟΤΡΟΠΗ ΝΟΜΙΜΟΠΟΙΗΣΗΣ ΕΣΟΔΩΝ ΑΠΟ ΕΓΚΛΗΜΑΤΙΚΕΣ ΔΡΑΣΤΗΡΙΟΤΗΤΕΣ ΚΑΙ ΤΗ ΧΡΗΜΑΤΟΔΟΤΗΣΗ ΤΗΣ ΤΡΟΜΟΚΡΑΤΙΑΣ

Προς τη Διοίκηση της «Εταιρείας XXX»

(για υποβολή στη Δ.Ε.Ι.Α. της Τράπεζας της Ελλάδος) 

Αξιότιμοι Κύριοι,
Με την παρούσα Έκθεση θέτουμε υπόψη σας τα αποτελέσματα της εργασίας που διενεργήσαμε με βάση την από ΧΧ/ΧΧ/ΧΧΧΧ μεταξύ μας σύμβαση, σύμφωνα με τις απαιτήσεις της Αποφάσεως (η «Απόφαση») της Επιτροπής Εποπτείας Ιδιωτικής Ασφάλισης (Ε.Π.Ε.Ι.Α.) (που αντικαταστάθηκε από τη Διεύθυνση Εποπτείας Ιδιωτικής Ασφάλισης (Δ.Ε.Ι.Α.) (εφεξής «Δ.Ε.Ι.Α.») της Τράπεζας της Ελλάδος) 154/5Α/31.8.2009, όπως δημοσιεύτηκε στο ΦΕΚ 14822/17.9.2009, με σκοπό την αξιολόγηση της επάρκειας και αποτελεσματικότητας της λειτουργίας του συστήματος πρόληψης των διαδικασιών που εφαρμόζει η εταιρεία ΧΧΧ (εφεξής «Εταιρεία»), για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας

Η εργασία μας διενεργήθηκε σύμφωνα με το Διεθνές Πρότυπο 3000 (Έργα Διασφάλισης πέραν του Ελέγχου ή Επισκόπησης Ιστορικής Οικονομικής Πληροφόρησης).
Κανονιστικό Πλαίσιο 
Οι εταιρείες που εμπίπτουν στο Πεδίο Εφαρμογής της ανωτέρω Απόφασης της Δ.Ε.Ι.Α., θεσπίζουν επαρκείς και αποτελεσματικές διαδικασίες και αναπτύσσουν αντίστοιχα πληροφοριακά συστήματα σύμφωνα με τις διατάξεις του άρθρου 16 της Αποφάσεως ώστε να προλαμβάνουν και να εμποδίζουν τη διενέργεια συναλλαγών που συνδέονται με τη νομιμοποίηση εσόδων από εγκληματικές δραστηριότητες ή τη χρηματοδότηση της τρομοκρατίας, σύμφωνα με τις απαιτήσεις του ν.3691/2008.
Οι διαδικασίες αφορούν τουλάχιστον:
· Τα μέτρα δέουσας επιμέλειας ως προς τους πελάτες (φυσικά και νομικά πρόσωπα), το χρόνο εφαρμογής τους, καθώς και την εφαρμογή τους από τρίτα μέρη.
· Την αναφορά ύποπτων συναλλαγών.

· Τη φύλαξη αρχείων.

· Τον εσωτερικό έλεγχο.
· Την αξιολόγηση κινδύνου πελατών, επιχειρηματικών σχέσεων και συναλλαγών.
· Τη διαχείριση της συμμόρφωσης.
· Την κατανομή καθηκόντων και ευθυνών.
Τα πληροφοριακά συστήματα των Εταιρειών θα πρέπει να έχουν τη δυνατότητα να επεξεργάζονται και να παρέχουν πληροφορίες τουλάχιστον για τα παρακάτω στοιχεία:
· Περιπτώσεις που η συμπεριφορά του πελάτη εμφανίζει πολλαπλότητα συναλλαγών ή γίνεται προσπάθεια κατάτμησης ποσών.
· Πίνακας πελατών και συμβολαίων που εμπίπτουν στα όρια δέουσας και αυξημένης επιμέλειας.
· Εξαγορά συμβολαίων που έχουν συναφθεί σε διαφορετικό κατάστημα.
· Εξαγορά με ζημιά.
· Κατηγοριοποίηση πελατών ανά βαθμό κινδύνου κατά το Άρθρο 4 της ανωτέρω Απόφασης.

· Εξαγωγή ειδοποιήσεων σε περίπτωση ύποπτων συναλλαγών.

Ευθύνη της Διοίκησης
Η Διοίκηση της Εταιρείας ευθύνεται για τη συμμόρφωση με τις υποχρεώσεις, που προκύπτουν από την εφαρμογή των διατάξεων της Αποφάσεως και για την επάρκεια και την αποτελεσματικότητα των εφαρμοζόμενων διαδικασιών πρόληψης της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας. 
Ευθύνη του Ελεγκτή
Δική μας ευθύνη είναι να αναφέρουμε τα συμπεράσματα που προκύπτουν από την εκτέλεση της παρούσας εργασίας μας, σύμφωνα με τις διατάξεις της παρ. 4 του άρθρου 16 της Αποφάσεως. Η διενεργηθείσα αξιολόγηση και τα σχετικά ευρήματα αφορούν στα μέτρα που έλαβε η Εταιρεία για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με την ανωτέρω Απόφαση της Δ.Ε.Ι.Α.. Η διενεργηθείσα αξιολόγηση και τα σχετικά ευρήματα αφορούν τα μέτρα που έλαβε η Εταιρεία κατά την 31 Δεκεμβρίου 20ΧΧ.
Εύρος Εκτελεσθείσας Εργασίας 
Η Έκθεσή μας έχει συνταχθεί σύμφωνα με τις απαιτήσεις αξιολόγησης της επάρκειας και αποτελεσματικότητας της λειτουργίας των διαδικασιών και της ανάπτυξης αντίστοιχων πληροφοριακών συστημάτων της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με τις διατάξεις του άρθρου 16 της Αποφάσεως.
Συγκεκριμένα, η αξιολόγηση της επάρκειας και αποτελεσματικότητας των διαδικασιών πρόληψης που εφαρμόζονται από την Εταιρεία βασίστηκε στην εξέταση των εξής:

· Στις οργανωτικές και διοικητικές δομές, καθώς και τους ρόλους και αρμοδιότητες που εξασφαλίζουν την αποτελεσματική τήρηση των απαιτήσεων της Αποφάσεως .

· Στις διαδικασίες και τα συστήματα που διασφαλίζουν την εφαρμογή μέτρων απλουστευμένης, συνήθους και αυξημένης δέουσας επιμέλειας, όπως απαιτείται κατά περίπτωση από την Απόφαση, με έμφαση:

 Στις διαδικασίες και τα συστήματα αναφορικά με την αποδοχή πελατών και την κατηγοριοποίησή τους σε κατηγορίες κινδύνου, σχετικά με την πιθανότητα διενέργειας ύποπτων συναλλαγών ή τη συμμετοχή σε παράνομες ενέργειες σύμφωνα με το πνεύμα της ανωτέρω Αποφάσεως της Δ.Ε.Ι.Α.

 Στις διαδικασίες και στα συστήματα εντοπισμού, διερεύνησης και έγκαιρης αναφοράς ύποπτων συναλλαγών στην Εθνική Αρχή.

· Στις διαδικασίες και τα συστήματα που υποστηρίζουν το χειρισμό περιπτώσεων μη αυτοπρόσωπης παρουσίας του πελάτη, στη σύναψη «ασφάλισης για λογαριασμό», Πολιτικά Εκτεθειμένων Προσώπων (ΠΕΠ), εταιρειών με ανώνυμες μετοχές, υπεράκτιων (εξωχώριων) εταιρειών, λογαριασμών ενώσεων προσώπων μη κερδοσκοπικού χαρακτήρα και στερουμένων νομικής προσωπικότητας σχημάτων ή οντοτήτων που διαχειρίζονται κεφάλαια ή άλλες ομάδες περιουσιακών στοιχείων.
· Στις διαδικασίες και τα συστήματα που διασφαλίζουν την αποτελεσματική τήρηση κατάλληλου αρχείου.

· Στο πρόγραμμα ενημέρωσης και εκπαίδευσης του προσωπικού.

· Επισκόπηση αρχείου υπόπτων συναλλαγών και αξιολόγηση κριτηρίων, επάρκειας του μηχανισμού εντοπισμού και αναφοράς υπόπτων συναλλαγών.

· Επισκόπηση αλληλογραφίας με τη Δ.Ε.Ι.Α..

· Επισκόπηση του αρχείου αναφορών του Υπεύθυνου Συμμόρφωσης για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας προς την αρμόδια εποπτική αρχή.
· Στις διαδικασίες και τα συστήματα που διασφαλίζουν τη συνεκτίμηση του συνολικού χαρτοφυλακίου, το οποίο διατηρεί ο πελάτης στην Εταιρεία και ενδεχομένως σε άλλες Εταιρείες του Ομίλου στον οποίο ανήκουν προκειμένου να εξακριβώσουν τη συνάφεια και συμβατότητα της εξεταζόμενης συναλλαγής με το χαρτοφυλάκιο ή τα χαρτοφυλάκια αυτά.

· Στις διαδικασίες και τα συστήματα που διασφαλίζουν, στην περίπτωση ομίλου, το συντονισμό από τη μεγαλύτερη Εταιρεία του ομίλου για την εξασφάλιση της τήρησης των υποχρεώσεων της Αποφάσεως από τις επιμέρους εταιρείες του ομίλου.
Για τον καθορισμό του εύρους του έργου, λάβαμε υπόψη τις δραστηριότητες της Εταιρείας.  Η προσέγγισή μας συμπεριέλαβε τη διεξαγωγή συνεντεύξεων με στελέχη της Εταιρείας, την επισκόπηση καταγεγραμμένων διαδικασιών, όπου και εφόσον υφίστανται, και την εφαρμογή συγκεκριμένων ελεγκτικών διαδικασιών, προκειμένου να αξιολογήσουμε την αποτελεσματικότητα του πλαισίου των διαδικασιών που έχει εφαρμόσει η Εταιρεία.

Εγγενείς Περιορισμοί
Η εργασία  που διενεργήσαμε δεν θα μπορούσε να διασφαλίσει απόλυτα ότι όλα τα θέματα που θα μπορούσαν να θεωρηθούν ως ουσιώδεις αδυναμίες σχετικά με την επάρκεια και αποτελεσματικότητα λειτουργίας των διαδικασιών πρόληψης της Εταιρείας για την αποτροπή νομιμοποίησης εσόδων από εγκληματικές δραστηριότητες και τη χρηματοδότηση της τρομοκρατίας, σύμφωνα με την Απόφαση, θα αποκαλυφθούν. Ουσιώδης αδυναμία υπάρχει όταν ο σχεδιασμός των υφιστάμενων εσωτερικών δικλίδων δεν περιορίζει τον κίνδυνο να συμβούν και να μην αποκαλυφθούν σημαντικά λάθη ή ανωμαλίες εντός εύλογου χρονικού διαστήματος. Όλα τα θέματα που υπέπεσαν στην αντίληψή μας κατά τη διεξαγωγή των εργασιών μας τέθηκαν σε γνώση της Εταιρείας. Οι σχετικές επισημάνσεις μας που προέκυψαν από την αξιολόγηση των υφιστάμενων διαδικασιών συζητήθηκαν με τα αρμόδια στελέχη της Εταιρείας και ελήφθησαν εγγράφως τα σχόλιά τους.
Συμπέρασμα
Σχετικά με την αξιολόγηση του βαθμού συμμόρφωσης με τις υποχρεώσεις που προβλέπονται από την Απόφαση, εκτός από τα ευρήματα που παρατίθενται στο επισυναπτόμενο Παράρτημα, δεν περιήλθαν στην αντίληψη μας στοιχεία που θα μας οδηγούσαν στο συμπέρασμα ότι οι εφαρμοζόμενες από την Εταιρεία διαδικασίες δεν βρίσκονται από κάθε ουσιώδη άποψη σε εναρμόνιση με τα οριζόμενα στην Απόφαση.
Περιορισμοί Χρήσης
Η Έκθεση αυτή παρέχεται αποκλειστικά για την πληροφόρηση της Διοίκησης της Εταιρείας σχετικά με την αξιολόγηση  του βαθμού συμμόρφωσης με τις υποχρεώσεις που προβλέπονται από την Απόφαση και δεν επιτρέπεται καμία άλλη χρήση της εκτός από την κοινοποίησή της στη Δ.Ε.Ι.Α..
Έδρα Ελεγκτή [πόλη], [ημερομηνία]
[Ορκωτός Ελεγκτής Λογιστής]
[Αρ Μ ΣΟΕΛ Ελεγκτή]
[Ελεγκτική Εταιρεία]
[Διεύθυνση]
[Αρ Μ  ΣΟΕΛ Εταιρείας]
Νο 4
ΛΟΓΙΣΤΙΚΟΣ ΧΕΙΡΙΣΜΟΣ ΤΩΝ ΑΦΟΡΟΛΟΓΗΤΩΝ ΑΠΟΘΕΜΑΤΙΚΩΝ ΜΕ ΒΑΣΗ ΤΙΣ ΔΙΑΤΑΞΕΙΣ ΤΟΥ Ν.4172/2013.

1. Βασικές διατάξεις του νόμου 4172/2013 για τα αφορολόγητα αποθεματικά
Με βάση το άρθρο 72 του νόμου 4172/2013 (ΦΕΚ Α167/23-7-2013) επιβάλλεται η φορολόγηση των αφορολόγητων αποθεματικών που έχουν σχηματιστεί σύμφωνα με τις διατάξεις του ν. 2238/1994 ως ακολούθως:

· Σε περίπτωση διανομής ή κεφαλαιοποίησής τους μέχρι την 31.12.2013, φορολογούνται αυτοτελώς με συντελεστή 15%. Με την καταβολή του φόρου αυτού εξαντλείται κάθε φορολογική υποχρέωση σε σχέση με τα εν λόγω αποθεματικά.

· Στη χρήση 2014, τα μη διανεμηθέντα ή κεφαλαιοποιηθέντα αποθεματικά συμψηφίζονται υποχρεωτικά στο τέλος της χρήσεως με φορολογικά αναγνωρίσιμες ζημίες μέχρι την 31.12.2013 εκτός αν διανεμηθούν ή κεφαλαιοποιηθούν οπότε υπόκεινται σε αυτοτελή φορολόγηση με συντελεστή 19%

· Για ισολογισμούς που κλείνουν με ημερομηνία 31.12.2014 και μετά, δεν επιτρέπεται η τήρηση λογαριασμών αφορολόγητων αποθεματικών, πλην των επενδυτικών ή αναπτυξιακών νόμων, καθώς και ειδικών διατάξεων νόμων.
2. Σχετικές προβλέψεις των Διεθνών Προτύπων Χρηματοοικονομικής Αναφοράς
· Σύμφωνα με τις προβλέψεις του Διεθνούς Λογιστικού Προτύπου (ΔΛΠ) 12 (παρ. 46) οι τρέχουσες φορολογικές υποχρεώσεις για την τρέχουσα και τις προηγούμενες περιόδους επιμετρώνται στο ποσό που αναμένεται να πληρωθεί στις φορολογικές αρχές (ή να ανακτηθεί από αυτές), χρησιμοποιώντας τους φορολογικούς συντελεστές που προβλέπονται από τις διατάξεις της φορολογικής νομοθεσίας, όπως έχουν θεσπιστεί ή ουσιαστικά θεσπιστεί, μέχρι την ημερομηνία του ισολογισμού.

· Με βάση ΔΛΠ 12 παρ. 34: Για τη μεταφορά αχρησιμοποίητων φορολογικών ζημιών και πιστωτικών φόρων αναγνωρίζεται ένα αναβαλλόμενο φορολογικό περιουσιακό στοιχείο, κατά την έκταση που αναμένεται ότι θα υπάρξει μελλοντικό φορολογητέο κέρδος έναντι του οποίου οι αχρησιμοποίητες φορολογικές ζημίες και πιστωτικοί φόροι μπορεί να χρησιμοποιηθούν.
3. Σχετικές διατάξεις του Κ.Ν 2190/1920
Σύμφωνα με τις διατάξεις της παρ. 1 του άρθρου 43 του Κ.Ν. 2190/1920, η αποτίμηση των ποσών των οικονομικών καταστάσεων βασίζεται στην αρχή της συντηρητικότητας που εφαρμόζεται λαμβάνοντας υπόψη:

· Όλες τις υποχρεώσεις που προέκυψαν κατά τη διάρκεια του τρέχοντος ή των προηγούμενων οικονομικών ετών, ακόμα και αν οι εν λόγω υποχρεώσεις καθίστανται εμφανείς κατά το χρονικό διάστημα που μεσολαβεί μεταξύ της ημερομηνίας του ισολογισμού και της ημερομηνίας κατάρτισης αυτού.
· Όλες τις προβλεπόμενες υποχρεώσεις και πιθανές ζημίες που προέκυψαν κατά τη διάρκεια του τρέχοντος ή των προηγούμενων οικονομικών ετών, ακόμα και αν οι εν λόγω υποχρεώσεις ή ζημίες καθίστανται εμφανείς μόνον κατά το χρονικό διάστημα που μεσολαβεί μεταξύ της ημερομηνίας του ισολογισμού και της ημερομηνίας κατάρτισης αυτού.

Επιπλέον από τις διατάξεις της παρ. 1 του άρθρου 45 του Κ.Ν. 2190/1920 προβλέπεται ρητά ότι τα καθαρά κέρδη της εταιρείας είναι τα προκύπτοντα μετά την αφαίρεση εκ των πραγματοποιηθέντων ακαθαρίστων κερδών παντός εξόδου, πάσης ζημίας, των κατά το νόμο αποσβέσεων και παντός άλλου εταιρικού βάρους, όπως είναι οι φόροι που βαρύνουν το νομικό πρόσωπο.
Από τις προαναφερόμενες διατάξεις σαφώς προκύπτει ότι όταν υφίσταται μια εκκρεμούσα φορολογική υπόθεση και στο βαθμό που διαφαίνεται ότι θα προκύψει πραγματική φορολογική επιβάρυνση στο άμεσο μέλλον, απαιτείται η αναγνώριση της φορολογικής υποχρέωσης ή η διενέργεια σχετικής προβλέψεως, εφόσον η υποχρέωση έχει δημιουργηθεί μέχρι την ημερομηνία κλεισίματος του ισολογισμού, η πληρωμή και εκκαθάρισή της είναι βέβαιη ή διαφαίνεται πιθανή και το ύψος της μπορεί να εκτιμηθεί αξιόπιστα.
4. Λογιστικός χειρισμός στις οικονομικές καταστάσεις της ελεγχόμενης χρήσεως 2013
α) 
Εφόσον η ελεγχόμενη εταιρεία, με απόφαση του αρμόδιου εταιρικού οργάνου (όπως π.χ. έκτακτη γενική συνέλευση), προβαίνει σε διανομή ή κεφαλαιοποίηση των αφορολόγητων αποθεματικών της, στη χρήση που έληξε την 31.12.2013, αναγνωρίζεται η τρέχουσα φορολογική υποχρέωση στον ισολογισμό της χρήσης 2013 ως «Φόρος εισοδήματος» με συντελεστή 15%, δεδομένου ότι οι διατάξεις του νόμου 4172/2013 είχαν θεσπιστεί μέχρι την ημερομηνία ισολογισμού της κλειόμενης χρήσης. Ο προαναφερόμενος φόρος εισοδήματος απεικονίζεται στην Κατάσταση Αποτελεσμάτων για τις εταιρείες που εφαρμόζουν τα Διεθνή Πρότυπα Χρηματοοικονομικής Αναφοράς (ΔΠΧΑ) ή στον Πίνακα Διάθεσης Αποτελεσμάτων για τις εταιρείες που εφαρμόζουν τις λογιστικές αρχές των διατάξεων 42β έως 43α του Κ.Ν. 2190/1920.

β) 
Εφόσον η εταιρεία προτίθεται να προβεί σε διανομή ή κεφαλαιοποίηση των αφορολόγητων αποθεματικών της στην τρέχουσα χρήση 2014, είτε έχει μεταφερόμενες φορολογικές ζημίες είτε όχι, θα πρέπει να αναγνωρίσει στον ισολογισμό της χρήσης 2013 τη βραχυπρόθεσμη ή μακροπρόθεσμη φορολογική υποχρέωσή της, με συντελεστή 19%, ως «Φόρο εισοδήματος» που απεικονίζονται στην Κατάσταση Αποτελεσμάτων ή στον Πίνακα Διάθεσης Αποτελεσμάτων, όπως περιγράφεται ανωτέρω, δεδομένου ότι οι διατάξεις του νόμου 4172/2013 είχαν θεσπιστεί μέχρι την ημερομηνία ισολογισμού της κλειόμενης χρήσης 2013, ενώ η καταβολή του οφειλόμενου φόρου θα πραγματοποιηθεί δύο μήνες από την ημερομηνία λήψης της σχετικής απόφασης του αρμόδιου εταιρικού οργάνου που θα εγκρίνει τη διανομή των εν λόγω αποθεματικών. Η ως άνω πρόθεση της εταιρείας θα πρέπει να αποτυπώνεται αναλυτικά στην ετήσια έκθεση του Δ.Σ. και στις σημειώσεις/προσάρτημα των ετήσιων οικονομικών καταστάσεων.
γ) 
Στην περίπτωση που η υπό έλεγχο εταιρεία έχει επαρκείς φορολογικές ζημίες, τις οποίες προτίθεται (και η πρόθεση αυτή τεκμηριώνεται όπως περιγράφεται στην περίπτωση 4.β ανωτέρω), να συμψηφίσει στην τρέχουσα χρήση 2014 με αφορολόγητα αποθεματικά, τότε το ύψος των αφορολόγητων αποθεματικών  που θα συμψηφιστεί με φορολογικές ζημιές θα αντιμετωπισθεί ανάλογα στη σχετική φορολογική δήλωση της τρέχουσας χρήσης 2014. Εφόσον η εταιρεία εφαρμόζει τα ΔΠΧΑ, θα πρέπει στις οικονομικές καταστάσεις της χρήσης 2013 να επιμετρήσει ανάλογα το ποσό της αναβαλλόμενης φορολογικής απαίτησης, που τυχόν είχε αναγνωριστεί για τις υπό συμψηφισμό φορολογικές ζημίες.
δ) Εφόσον οι υπάρχουσες φορολογικές ζημιές, της περίπτωσης 4.γ δεν είναι επαρκείς, το τυχόν ποσό αποθεματικών που υπερβαίνει τις εν λόγω φορολογικές ζημιές, αναγνωρίζεται κατάλληλα ως φορολογική υποχρέωση με συντελεστή 19%, καθώς θα πληρωθεί ο αναλογούν φόρος επί του υπερβάλλοντος ποσού και, ως εκ τούτου, υφίσταται φορολογική υποχρέωση σύμφωνα με τα αναφερόμενα της περίπτωσης 4.β ανωτέρω.
5. Επισήμανση

Εφόσον επί των προαναφερόμενων διατάξεων προκύψει οποιαδήποτε περαιτέρω νομοθετική ρύθμιση, ερμηνευτική εγκύκλιος ή σχετική νομολογία θα προβούμε σε κάθε αναγκαία επανεκτίμηση επί των τυχόν λογιστικών επιπτώσεων ή στην κατάλληλη ελεγκτική προσέγγιση επί του κρινόμενου θέματος.
Νο 5
ΛΟΓΙΣΤΙΚΟΣ ΧΕΙΡΙΣΜΟΣ ΤΩΝ ΑΠΟΣΒΕΣΕΩΝ ΕΠΙ ΤΩΝ ΕΞΟΔΩΝ ΕΓΚΑΤΑΣΤΑΣΕΩΝ ΚΑΙ ΤΩΝ ΠΑΓΙΩΝ ΣΤΟΙΧΕΙΩΝ ΠΟΥ ΘΑ ΔΙΕΝΕΡΓΗΘΟΥΝ ΣΥΜΦΩΝΑ ΜΕ ΤΙΣ ΔΙΑΤΑΞΕΙΣ ΤΟΥ ΑΡΘΡΟΥ 31 ΤΟΥ Ν.2238/94.
Σχετικά με το ερώτημα Ελεγκτικής Εταιρείας για το λογιστικό χειρισμό των αποσβέσεων επί των εξόδων εγκαταστάσεων και των παγίων στοιχείων που θα διενεργηθούν σύμφωνα με τις διατάξεις του άρθρου 31 του ν.2238/94, προτείνεται οι ελεγχόμενες εταιρείες να καταχωρούν σε λογαριασμούς «ουσίας» τις προβλεπόμενες από τις διατάξεις του  άρθρου 43 παρ. 3α  του ΚΝ 2190/1920 αποσβέσεις και στην συνέχεια για φορολογικούς  σκοπούς  να αναμορφώνουν τα λογιστικά τους αποτελέσματα με την διαφορά των αποσβέσεων που προβλέπονται από την εφαρμογή των διατάξεων του άρθρου 31 του Ν. 2238/1994. Οι εταιρείες θα παρακολουθούν σε λογαριασμούς τάξεως την  αμέσως προηγουμένως προσδιορισθείσα φορολογική αναμόρφωση, ώστε στο μέλλον να μπορούν να την αξιοποιήσουν μέσω αρνητικής φορολογικής αναμόρφωσης των λογιστικών αποτελεσμάτων τους.

Στην περίπτωση που η ελεγχόμενη εταιρεία επιλέξει να καταχωρήσει τις αποσβέσεις των εξόδων πολυετούς απόσβεσης σύμφωνα με τις διατάξεις της φορολογικής νομοθεσίας (άρθρο 31 του Ν. 2238/1994) ο ελεγκτής θα πρέπει να εκτιμήσει την «σημαντικότητα» του ποσού της διαφοράς των αποσβέσεων που δε λογίσθηκαν με βάση τις διατάξεις του άρθρου 43 παρ. 3α  του ΚΝ 2190/1920 και στη συνέχεια :

α) Εφόσον το ποσό της διαφοράς των αποσβέσεων εκτιμηθεί ως «μη ουσιώδες μέγεθος » για τις Οικονομικές Καταστάσεις δεν θα γίνεται καμία μνεία  για την διαφορά αυτή στην Έκθεση ελέγχου που θα χορηγηθεί.

β) Εφόσον το ποσό της διαφοράς των αποσβέσεων εκτιμηθεί ως «ουσιώδες μέγεθος» για τις Οικονομικές Καταστάσεις στην Έκθεση ελέγχου που θα χορηγηθεί θα διατυπώνεται επιφύλαξη με την κατωτέρω διατύπωση:

«Κατά παρέκκλιση των λογιστικών αρχών ,που προβλέπονται από τις διατάξεις του άρθρου 43 παρ. 3α  του ΚΝ 2190/1920 και το Ε.Γ.Λ.Σ. στην κλειόμενη  χρήση  διενεργήθηκαν αποσβέσεις επί των «εξόδων εγκαταστάσεως» με βάση το νέο  συντελεστή απόσβεσης που καθορίζεται από τις διατάξεις του άρθρου 31 του Ν. 2238/1994 και είναι μικρότερες από αυτές που θα έπρεπε να είχαν διενεργηθεί κατά ποσό € …………. .Από την αιτία αυτή η αναπόσβεστη αξία των «εξόδων εγκαταστάσεως», τα αποτελέσματα χρήσης και τα ίδια κεφάλαια εμφανίζονται ισόποσα αυξημένα κατά ποσό €………..»

        Τέλος για τα υπόλοιπα πάγια στοιχεία που θα αποσβένονται με τους νέους συντελεστές αποσβέσεων που προβλέπονται από την φορολογική νομοθεσία δεν θα διατυπώνεται καμία επιφύλαξη στην έκθεση ελέγχου που θα χορηγηθεί αλλά θα αναφέρονται κατάλληλες πληροφορίες και επεξηγήσεις στο προσάρτημα των Οικονομικών καταστάσεων.

� Η Αναμενόμενη Χρηματοοικονομική Πληροφόρηση δύναται να περιλαμβάνει οικονομικές καταστάσεις ή μέρος οικονομικών καταστάσεων και μπορεί να καταρτίζεται είτε για σκοπούς εσωτερικής πληροφόρησης της διοίκησης, για σκοπούς εξωτερικής πληροφόρησης ενδιαφερόμενων τρίτων ή για την ικανοποίηση κανονιστικών υποχρεώσεων. Η Αναμενόμενη Χρηματοοικονομική Πληροφόρηση μπορεί να αφορά είτε Προβολή ή Πρόβλεψη οικονομικών στοιχείων. Η Προβολή βασίζεται σε υποθετικές παραδοχές για μελλοντικά γεγονότα και μελλοντικές δράσεις της διοίκησης μίας οντότητας, που δεν μπορεί να εκληφθεί ως δεδομένο ότι κατ’ ανάγκην θα λάβουν χώρα, όπως επί παραδείγματι παραδοχές που βασίζονται και προϋποθέτουν ουσιώδεις μεταβολές επιχειρηματικών δεδομένων ή αναμενόμενες επιχειρηματικές επιδόσεις νεοσύστατων εταιρειών. Το παρόν Υπόδειγμα χρησιμοποιείται για την εξέταση μίας Προβολής (projection)





� Η Αναμενόμενη Χρηματοοικονομική Πληροφόρηση δύναται να περιλαμβάνει οικονομικές καταστάσεις ή μέρος οικονομικών καταστάσεων και μπορεί να καταρτίζεται είτε για σκοπούς εσωτερικής πληροφόρησης της διοίκησης, για σκοπούς εξωτερικής πληροφόρησης ενδιαφερόμενων τρίτων ή για την ικανοποίηση κανονιστικών υποχρεώσεων. Η Αναμενόμενη Χρηματοοικονομική Πληροφόρηση μπορεί να αφορά είτε Προβολή ή Πρόβλεψη οικονομικών στοιχείων. Η Πρόβλεψη βασίζεται σε παραδοχές για μελλοντικά γεγονότα, τα οποία αναμένει η διοίκηση μίας οντότητας να πραγματοποιηθούν και σε δράσεις που προτίθεται, κατά την ημερομηνία σύνταξης της Αναμενόμενης Χρηματοοικονομικής Πληροφόρησης, να αναλάβει η διοίκηση της οντότητας στο μέλλον. Το παρόν Υπόδειγμα χρησιμοποιείται για την εξέταση μίας Πρόβλεψης (forecast).


�  Σύμφωνα με τις διατάξεις της παραγράφου 4 του άρθρου 16 της Αποφάσεως η εν λόγω Έκθεση εκδίδεται από τον εξωτερικό ελεγκτή (Ορκωτό Ελεγκτή λογιστή) της εταιρείας, που διενεργεί τον Τακτικό Έλεγχο των Οικονομικών της Καταστάσεων.

